Il-premessa 96 tas-CCP-RRR tispjega li, f’riżoluzzjoni, jenħtieġ li d-detenturi tal-ekwità tas-CCP jassorbu t-telf l-ewwel b’mod li jimminimizza r-riskju ta’ kontestazzjonijiet legali skont il-prinċipju tal-NCWO. B’referenza għall-ħidma li għaddejja fil-korpi internazzjonali li jistabbilixxu l-istandards (ara t-Taqsima 4), il-Parlament Ewropew u l-Kunsill talbu lill-Kummissjoni tirrevedi kif ir-regoli dwar it-tniżżil fil-valur tal-ekwità jiġu applikati wara l-konklużjoni ta’ dik il-ħidma.

Il-kamp ta’ applikazzjoni ta’ dan ir-rapport huwa għalhekk it-trattament tal-ekwità tas-CCP f’riżoluzzjoni u l-interazzjoni tagħha mal-NCWO kontrofattwali. L-Artikolu 27(7) tas-CCP-RRR jassumi li l-ekwità tas-CCP jenħtieġ li l-ewwel tassorbi t-telf u li tkun tassorbi għal kollox it-telf f’riżoluzzjoni. Madankollu, l-ordni/kaskata għall-impożizzjoni ta’ telf mhijiex neċessarjament konformi mal-ġerarkija tal-kredituri normali fl-insolvenza. Ir-raġuni hija li l-ekwità hija esposta għat-telf biss sal-ammont tal-importazzjoni tar-riżorsi proprji dedikati (l-Artikolu 45(4) tal-EMIR u l-Artikolu 35 tar-Regolament Delegat tal-Kummissjoni (UE) Nru 153/2013) u, fil-futur, sal-importazzjoni supplimentari tar-riżorsi proprji dedikati prefinanzjati (l-Artikolu 9(14) tas-CCP‑RRR). It-telf kollu li jifdal għandu jiġi allokat lill-membri tal-ikklerjar. Dan huwa l-każ wara event ta’ inadempjenza u, f’xi CCPs u sa ċertu punt, event mhux ta’ inadempjenza. Barra minn hekk, l-NCWO kontrofattwali fis-CCP-RRR jinkludi l-applikazzjoni sħiħa tal-obbligi kuntrattwali u arranġamenti oħra fir-regoli operattivi tas-CCP għall-finijiet ta’ valwazzjoni. Għalhekk, skont jekk u kif l-ekwità tassorbi t-telf fir-regoli operattivi ta’ CCP u skont il-liġi nazzjonali tal-insolvenza, dan il-mekkaniżmu jista’ jwassal għal sitwazzjoni fejn l-azzjonisti jistgħu jsostnu li ma kinux jiġu affettwati barra mir-riżoluzzjoni. Dan jista’ jkun il-każ b’mod partikolari jekk is-CCP titqiegħed f’riżoluzzjoni qabel l-applikazzjoni sħiħa tal-pjan ta’ rkupru biex jintlaħqu l-objettivi tar-riżoluzzjoni.

4. Ħidma internazzjonali li għaddejja bħalissa

L-esperjenza prattika fl-ippjanar tar-riżoluzzjoni fl-UE għadha limitata, peress li r-regoli tal-ippjanar tar-riżoluzzjoni tas-CCP-RRR se japplikaw biss minn Awwissu 2022. Madankollu, il-Bord għall-Istabbiltà Finanzjarja (FSB) ippubblika dokumenti ta’ gwida dwar din il-kwistjoni (ara t-Taqsima 4(a) hawn taħt). Il-partijiet ikkonċernati privati u l-korpi ta’ kooperazzjoni wkoll qasmu l-fehmiet tagħhom. Dawn il-korpi jinkludu l-Assoċjazzjoni Ewropea tal-Kmamar tal-Ikklerjar tas-CCP (European Association of CCP Clearing Houses, EACH), is-CCP12 (l-assoċjazzjoni globali għas-CCPs) u l-Assoċjazzjoni Internazzjonali tad-Derivattivi u l-Iswaps (International Swaps and Derivatives Association, ISDA).

Barra minn hekk, inkisbet esperjenza prattika limitata mill-membri tal-Gruppi ta’ Ġestjoni tal-Kriżijiet. Dawn huma gruppi stabbiliti, f’konformità mal-karatteristika 8 tal-Attributi Ewlenin ta’ Reġimi ta’ Riżoluzzjoni Effettivi għal Istituzzjonijiet Finanzjarjital-FSB, għal CCPs li huma sistemikament importanti f’aktar minn ġurisdizzjoni waħda. Il-Gruppi ta’ Ġestjoni ta’ Kriżijiet għandhom il-kompitu li jikkoordinaw l-ippjanar tar-riżoluzzjoni u l-valutazzjonijiet tar-riżolvibbiltà bejn l-awtoritajiet ta’ riżoluzzjoni tad-domiċilju u dawk ospitanti.

a Ħidma tal-FSB

L-FSB ħareġ l-Attributi Ewlenin ta’ Reġimi ta’ Riżoluzzjoni Effettivi għall-Istituzzjonijiet Finanzjarji aġġornati tiegħu f’Ottubru 2014 billi espandihom b’anness li jittratta speċifikament l-infrastrutturi tas-swieq finanzjarji. F’dan ir-rapport, l-FSB jiddikjara li s-setgħat ta’ riżoluzzjoni jenħtieġ li jiġu eżerċitati b’mod li jirrispetta l-ġerarkija tal-pretensjonijiet u l-ekwità għandha tassorbi t-telf l-ewwel f’riżoluzzjoni.

L-FSB ippubblika l-Guidance on Central Counterparty Resolution and Resolution Planning fl-2017. F’dan ir-rapport, l-FSB jispjega li l-ekwità tas-sid fis-CCP jenħtieġ li tassorbi t-telf f’riżoluzzjoni jekk tkun għadha ma ġietx valwata negattivament (f’konformità mar-regoli tas-CCP u l-arranġamenti kuntrattwali). Għal telf ta’ inadempjenza, jenħtieġ li l-ekwità tkun qed tassorbi t-telf kollu u għandha tkun ċara u trasparenti f’liema punt se titniżżel fil-valur. Għal telf mhux minħabba inadempjenza, l-ekwità jenħtieġ li tassorbi dan it-telf mhux aktar tard mill-punt li fih l-arranġamenti tal-allokazzjoni tat-telf applikabbli kollha disponibbli skont ir-regoli u l-arranġamenti tas-CCP għat-telf mhux minħabba inadempjenza jkunu ġew eżawriti. Barra minn hekk, l-ekwità jenħtieġ li titnaqqas qabel ma t-telf jiġi allokat lill-kredituri, f’konformità mal-ġerarkija tal-kredituri skont il-leġiżlazzjoni applikabbli.

L-FSB ħareġ id-dokument Guidance on Financial Resources to support CCP Resolution and on the Treatment of CCP Equity in Resolution f’Novembru 2020. Ir-rapport jiċċara li, skont l-arranġamenti kuntrattwali tas-CCP u l-liġi nazzjonali dwar l-insolvenza, azzjonijiet f’riżoluzzjoni li jesponu l-ekwità tas-CCP għal telf akbar ta’ inadempjenza jew mhux ta’ inadempjenza milli f’likwidazzjoni skont ir-reġim tal-insolvenza applikabbli fil-ġurisdizzjoni jistgħu, abbażi tat-trattament riċevut skont il-kontrofattwali, jippermettu lit-titolari tal-ekwità jiġbru l-pretensjonijiet tal-NCWO. Dan jista’ jwassal għal riżultat inkonsistenti mal-prinċipju tal-Attributi Ewlenin oħrajn li l-ekwità jenħtieġ li tkun kompletament assorbenti tat-telf fir-riżoluzzjoni. Dan jista’ jqajjem ukoll tħassib dwar il-periklu morali billi jippermetti lit-titolari tal-ekwità jżommu l-interess tal-ekwità tagħhom f’CCP wara r-riżoluzzjoni filwaqt li l-parteċipanti jkollhom iġarrbu t-telf.

Filwaqt li jibni fuq l-Attributi Ewlenin u l-gwida msemmija hawn fuq, l-FSB jispeċifika li l-awtorità ta’ riżoluzzjoni jenħtieġ li tivvaluta l-impatt li kwalunkwe limitu fuq l-ammont ta’ ekwità tas-CCP espost għat-telf għandu fuq il-kapaċità tagħha li tieħu azzjoni xierqa biex tikseb it-trattament mistenni tal-ekwità tas-CCP. Fl-istadju tal-ippjanar tar-riżoluzzjoni, l-awtorità tar-riżoluzzjoni jenħtieġ li tifhem il-kwistjonijiet bħal dawn li ġejjin:

-it-trattament tal-ekwità taħt arranġamenti ta’ rkupru eżistenti u fil-kaskata tal-inadempjenza;

-il-punt sa fejn l-ekwità tkun esposta għal telf f’likwidazzjoni skont ir-reġim ta’ insolvenza applikabbli, abbażi tat-trattament riċevut taħt il-kontrofattwali;

-Salvagwardji tal-NCWO, inklużi pretensjonijiet potenzjali mill-azzjonisti.

Abbażi ta’ din il-valutazzjoni, l-awtorità ta’ riżoluzzjoni tista’ tidentifika diversi għażliet biex tgħin tiżgura li l-ekwità ġġarrab telf matul riżoluzzjoni attwali, inkluż:

-tibdil fl-arranġamenti tal-allokazzjoni tat-telf kuntrattwali;

-valwazzjoni negattiva sħiħa jew parzjali tal-ekwità tas-CCP;

-it-trasferiment tal-operazzjonijiet (assi) kritiċi tas-CCP u ċerti obbligazzjonijiet lil entità tranżitorja u t-tqegħid tas-CCP li jifdal f’likwidazzjoni/riċevitur;

-id-dilwizzjoni tas-sjieda eżistenti billi jinġabar kapital ġdid permezz tal-konverżjoni jew il-ħruġ ta’ ishma ġodda.

L-awtoritajiet rilevanti mbagħad jenħtieġ li jindirizzaw l-isfidi relatati mal-ekwità tas-CCP li ġġorr it-telf kollu f’riżoluzzjoni. Dan jista’ jinkludi l-awtorità li tirrikjedi lis-CCPs jemendaw l-istrutturi kapitali tagħhom, ir-regoli jew dokumenti oħra ta’ governanza b’mod li jissubordina l-azzjonisti għal kredituri oħra jew jistabbilixxi l-punt li fih l-ekwità tassorbi t-telf f’termini legalment infurzabbli, bil-kundizzjoni li l-awtoritajiet tad-domiċilju jkollhom is-setgħat rilevanti.

L-awtorità tista’ tidentifika jew tipproponi wkoll bidliet fil-liġijiet, ir-regolamenti jew is-setgħat nazzjonali applikabbli tal-awtoritajiet superviżorji, ta’ sorveljanza jew ta’ riżoluzzjoni rilevanti li jgħinu biex jintlaħqu l-objettivi tar-riżoluzzjoni jew jillimitaw il-potenzjal għal pretensjonijiet ta’ NCWO. Madankollu, jekk il-qafas tal-ġurisdizzjoni ma jinkorporax tali bidliet, l-awtoritajiet rilevanti jista’ jkollhom bżonn: